b'\n_START_ARTICLE_\nVomeronasaalielin\n_START_PARAGRAPH_\nVomeronasaalielin eli Jacobsonin elin on hajuja aistiva, perifeerinen parillinen elin, joka sijaitsee monien nis\xc3\xa4kk\xc3\xa4iden, sammakkoel\xc3\xa4inten ja matelijoiden nen\xc3\xa4n v\xc3\xa4lisein\xc3\xa4m\xc3\xa4ss\xc3\xa4 tai suulaessa._NEWLINE_El\xc3\xa4imet aistivat vomeronasaalielimell\xc3\xa4 etenkin feromoneja. K\xc3\xa4\xc3\xa4rmeet viev\xc3\xa4t hajumolekyylit elimeens\xc3\xa4 kaksihaaraisella kielell\xc3\xa4\xc3\xa4n, ja ne k\xc3\xa4ytt\xc3\xa4v\xc3\xa4t vomeronasaalielint\xc3\xa4 saaliinsa j\xc3\xa4ljitt\xc3\xa4miseen ilmeisesti feromoneista riippumattomasti._NEWLINE_Ihmisen siki\xc3\xb6ll\xc3\xa4 on vomeronasaalielin, jossa on samanlaisia bipolaarisia soluja kuin muidenkin nis\xc3\xa4kk\xc3\xa4iden elimess\xc3\xa4. Joidenkin tutkijoiden mielest\xc3\xa4 elin h\xc3\xa4vi\xc3\xa4\xc3\xa4 19. siki\xc3\xb6viikon j\xc3\xa4lkeen, mutta toisten mielest\xc3\xa4 se kasvaa 30. viikolle asti. Aikuisella ihmisell\xc3\xa4 elin sijaitsee umpipussina nen\xc3\xa4n v\xc3\xa4lisein\xc3\xa4n limakalvossa noin senttimetrin p\xc3\xa4\xc3\xa4ss\xc3\xa4 columellasta ja millimetrin korkeudella nen\xc3\xa4k\xc3\xa4yt\xc3\xa4v\xc3\xa4n pohjasta. Rakenne l\xc3\xb6ytyy ainakin toisesta nen\xc3\xa4k\xc3\xa4yt\xc3\xa4v\xc3\xa4st\xc3\xa4 50\xe2\x80\x9390 prosentilla aikuisista._NEWLINE_Vomeronasaalielimen toimintaa ihmisell\xc3\xa4 ei ymm\xc3\xa4rret\xc3\xa4. Siihen kohdistettu stimulus aiheuttaa muutosta verenpaineeseen, syd\xc3\xa4men syketaajuuteen, hormonitasoihin ja mielialaan. Vaikka ihminen viestii kemiallisesti ilman kautta, ei ole n\xc3\xa4ytt\xc3\xb6\xc3\xa4 siit\xc3\xa4, ett\xc3\xa4 viestint\xc3\xa4 tapahtuisi vomeronasaalielimen kautta. On mahdollista ett\xc3\xa4 ihmisen hajuaistin merkityksen v\xc3\xa4heneminen on johtanut vomeronasaalisen j\xc3\xa4rjestelm\xc3\xa4n rappeutumisen.'